Birthe Rønn Hornbech (V), 2004-05-10:
Jeg kan sige, at vi i Venstre helt kan henholde os til den redegørelse, kirkeministeren er kommet med, og derfor vil jeg ikke gentage alt, hvad kirkeministeren har sagt.
Der er jo mange uafklarede punkter i det forslag, som jeg meget håber at forslagsstillerne i dag vil afklare, og jeg vil godt allerede nu fra Folketingets talerstol høre forslagsstillerne besvare mine spørgsmål, så vi kan høre, om forslagsstillerne smyger sig udenom.
Det, man jo ønsker med dette forslag, er, at præster - lad os nu kalde dem det med et generelt ord - i alle trossamfund skal have en mulighed for at være juridisk myndighed, når homoseksuelle vil gifte sig. Det vil sige, at der i alle de kirker, der overhovedet ikke vedrører folkekirken, er frit slag, idet folkekirken er den eneste kirke, der er undergivet lovgivning.
Alle andre trossamfund har i dag frit slag med hensyn til at lave ritualer, og derfor vil jeg gerne spørge forslagsstillerne
: Er der i dag et ritual for, og i hvor mange muslimske menigheder i Danmark er der et ritual for, at man efter den borgerlige vielse får den kirkelige - ja, nu siger jeg kirkelige, jeg ved ikke, hvad det hedder - får den muslimske velsignelse i de muslimske menigheder?
Hvordan har man klaret det med ritualerne?
Jeg har i hvert fald brudt min hjerne en del med, hvordan man skal klare det, for det er jo sådan i den danske folkekirke, og nu læser jeg så op af salmebogen, at der står i bryllupsritualet, at Gud skabte mennesket i sit billede som mand og kvinde.
Det gentages nogle gange i ritualet, at Gud skabte mennesket som mand og kvinde.
Derfor vil jeg gerne høre forslagsstillerne, hvis forslagsstillerne overhovedet gider at høre efter, hvad der bliver sagt fra Folketingets talerstol.
Måske vil forslagsstillerne slet ikke høre efter, hvad der bliver sagt, og hvad der bliver spurgt om!
Jeg spørger altså: Hvordan vil man klare det med de ritualer? Bliver det så sådan, hvis forslagsstillerne skulle bestemme, at alle heteroseksuelle, som bliver gift i folkekirken i dag, skal tvinges til et nyt ritual, som er ens for alle?
Eller har man tænkt sig, at der skal være to ritualer, sådan at der altså bliver A- og B-ægteskaber?
Det har jeg gået og funderet meget over, men jeg var selvfølgelig klar over, at jeg ville få et klart svar både på det og på, hvor mange muslimske menigheder der i dag har ritual for homoseksuelle.
Jeg har selvfølgelig fæstet mig ved det samme som kirkeministeren, nemlig at det jo er sådan, at man skal søge om vielsesbeføjelse.
Jeg har ikke iagttaget det, og Kirkeministeriet kender altså ikke til ønsker om, at man er blevet bedt om, at den vielsesbeføjelse også skulle gælde for homoseksuelle.
Det ville jo være den naturlige vej, hvis der virkelig var et utroligt pres f.eks. blandt de muslimske menigheder.
Folkekirkens stilling kender vi, og den har kirkeministeren fortalt om i dag.
Men lad os nu forestille os, at der virkelig var et pres blandt de muslimske menigheder, og at de fik vielsesbeføjelser og kom og sagde, at det er meget kedeligt, men her kan vi ikke gøre det, for vi har de og de ritualer, så vil jeg sige, at så vil vi selvfølgelig overveje den sag for muslimernes vedkommende. Hvis vi gør en indskrænkning, som er helt utålelig over for den muslimske kirke, må vi naturligvis se på det igen.
Men som medlem af folkekirken kan jeg i hvert fald henholde mig til det, som biskopperne har bestemt, hvor der i dag er forskellige muligheder inden for den folkekirkelige ordning.
Så kan jeg i øvrigt betro forslagsstillerne, at det er sådan, at alle, der kommer til gudstjeneste, får velsignelsen.